|  |
| --- |
| **PRAVILNIK**  **O KALENDARU OBRAZOVNO-VASPITNOG RADA OSNOVNE ŠKOLE ZA ŠKOLSKU 2024/2025. GODINU**  *("Sl. glasnik RS - Prosvetni glasnik", br. 6/2024, 14/2024, 2/2025 i 4/2025)* |

**Član 1**

Ovim pravilnikom utvrđuje se kalendar za ostvarivanje obrazovno-vaspitnog rada osnovne škole za školsku 2024/2025. godinu.

**Član 2**

Obavezni i ostali oblici obrazovno-vaspitnog rada, utvrđeni propisanim planom i programom nastave i učenja za osnovne škole, planiraju se godišnjim planom rada.

**Član 3**

Nastava i drugi oblici obrazovno-vaspitnog rada u osnovnoj školi ostvaruju se u toku dva polugodišta.

Prvo polugodište počinje u ponedeljak, 2. septembra 2024. godine, a završava se u ponedeljak, 23. decembra 2024. godine.

Drugo polugodište počinje u ponedeljak, 20. januara 2025. godine.

Drugo polugodište završava se u petak, 30. maja 2025. godine za učenike osmog razreda, odnosno u petak 13. juna 2025. godine za učenike od prvog do sedmog razreda.

Izuzetno, drugo polugodište završava se do petka, 6. juna 2025. godine za učenike osmog razreda, odnosno do petka 20. juna 2025. godine za učenike od prvog do sedmog razreda.

Vreme završetka drugog polugodišta iz stava 5. ovog člana odnosi se samo na one škole koje zbog obustave rada nisu realizovale obrazovno-vaspitni rad u potpunosti, a u cilju nadoknade časova i ocenjivanja učenika.

**Član 4**

Obavezni oblici obrazovno-vaspitnog rada iz člana 1. ovog pravilnika za učenike od prvog do sedmog razreda, ostvaruju se u 35 petodnevnih nastavnih sedmica i jednim danom, odnosno 176 nastavnih dana.

Obrazovno-vaspitni rad za učenike osmog razreda ostvaruju se u 33 petodnevne nastavne sedmice i jednim danom, odnosno 166 nastavnih dana.

U slučaju kada zbog ugroženosti bezbednosti i zdravlja učenika i zaposlenih nije moguće da škole ostvare obavezne oblike obrazovno-vaspitnog rada u punom broju nastavnih sedmica i nastavnih dana na godišnjem nivou, moguće je odstupanje do 5% od utvrđenog broja petodnevnih nastavnih sedmica, odnosno nastavnih dana.

U okviru 35, odnosno 33 petodnevne nastavne sedmice, i jednim danom škola je u obavezi da godišnjim planom rada ravnomerno rasporedi dane u sedmici.

Svaki dan u sedmici neophodno je da bude zastupljen 35, odnosno 33 puta, izuzev u slučaju kada zbog ugroženosti bezbednosti i zdravlja učenika i zaposlenih nije moguće obezbediti da svaki dan u sedmici bude zastupljen utvrđen broj puta.

U sredu, 13. novembra 2024. godine, nastava se u svim školama izvodi prema rasporedu časova za ponedeljak.

U utorak, 18. februara 2025. godine, nastava se u svim školama izvodi prema rasporedu časova za ponedeljak.

**Član 5**

Plan i program nastave i učenja za osnovnu muzičku i osnovnu baletsku školu ostvaruje se prema godišnjem planu rada škole u petodnevnim ili šestodnevnim nastavnim sedmicama, u skladu sa zakonom.

U slučaju kada zbog ugroženosti bezbednosti i zdravlja učenika i zaposlenih nije moguće da škole ostvare obavezne oblike obrazovno-vaspitnog rada u punom broju nastavnih sedmica i nastavnih dana na godišnjem nivou, moguće je odstupanje do 5% od utvrđenog broja petodnevnih, odnosno šestodnevnih nastavnih sedmica, odnosno nastavnih dana.

**Član 6**

U toku školske godine učenici imaju jesenji, zimski, prolećni i letnji raspust.

Jesenji raspust počinje u ponedeljak, 11. novembra 2024. godine, a završava se u utorak, 12. novembra 2024. godine.

Zimski raspust počinje u utorak, 24. decembra 2024. godine, a završava se u petak, 17. januara 2025. godine.

Prolećni raspust počinje u sredu, 16. aprila 2025. godine, a završava se u ponedeljak, 21. aprila 2025. godine.

Za učenike od prvog do sedmog razreda, letnji raspust počinje u ponedeljak, 16. juna 2025. godine, a završava se u petak, 29. avgusta 2025. godine. Za učenike osmog razreda letnji raspust počinje po završetku završnog ispita, a završava se u petak, 29. avgusta 2025. godine.

Izuzetno, za učenike od prvog do sedmog razreda, letnji raspust počinje u ponedeljak, 23. juna 2025. godine, a završava se u petak, 29. avgusta 2025. godine, u skladu sa članom 3. st. 5. i 6. ovog pravilnika.

**Član 7**

U školi se praznuju državni i verski praznici, u skladu sa Zakonom o državnim i drugim praznicima u Republici Srbiji ("Službeni glasnik RS", br. 43/01, 101/07 i 92/11).

U školi se praznuju i:

1) 21. oktobar 2024. godine, kao Dan sećanja na srpske žrtve u Drugom svetskom ratu;

2) 27. januar 2025. godine, Sveti Sava - Dan duhovnosti, školska slava;

3) 22. april 2025. godine, kao Dan sećanja na žrtve holokausta, genocida i drugih žrtava fašizma u Drugom svetskom ratu;

4) 9. maj 2025. godine, kao Dan pobede;

5) 28. jun 2025. godine, Vidovdan - spomen na Kosovsku bitku.

Sveti Sava i Vidovdan se praznuju radno, bez održavanja nastave, a Dan sećanja na srpske žrtve u Drugom svetskom ratu, Dan sećanja na žrtve holokausta, genocida i drugih žrtava fašizma u Drugom svetskom ratu i Dan pobede su nastavni dani, izuzev kad padaju u dane kada škola i inače ne radi.

U školi se obeležavaju i:

1) 8. novembar 2024. godine, kao Dan prosvetnih radnika;

2) 21. februar 2025. godine, kao Međunarodni dan maternjeg jezika;

3) 10. april 2025. godine, kao dan sećanja na Dositeja Obradovića, velikog srpskog prosvetitelja i prvog srpskog ministra prosvete;

4) nedelja od 5. do 9. maja 2025. godine, kao Nedelja sećanja i zajedništva, negovanje kulture sećanja i odavanja počasti nevinim žrtvama - učenicima i mladima kroz primere dobre prakse realizovane tokom školske godine, razvoj i promocija humanosti, empatije, tolerancije, poštovanja i dijaloga.

**Član 8**

Učenici i zaposleni u školi imaju pravo da ne pohađaju nastavu, odnosno da ne rade u dane sledećih verskih praznika, i to:

1) pravoslavci - na prvi dan krsne slave;

2) pripadnici islamske zajednice - 30. marta 2025. godine, na prvi dan Ramazanskog bajrama i 6. juna 2025. godine, na prvi dan Kurbanskog bajrama;

3) pripadnici jevrejske zajednice - 12. oktobra 2024. godine, na prvi dan Jom Kipura;

4) pripadnici verskih zajednica koje obeležavaju verske praznike po gregorijanskom kalendaru - 25. decembra 2024. godine, na prvi dan Božića;

5) pripadnici verskih zajednica koje obeležavaju verske praznike po julijanskom kalendaru - 7. januara 2025. godine, na prvi dan Božića;

6) pripadnici verskih zajednica koje obeležavaju dane vaskršnjih praznika po gregorijanskom i julijanskom kalendaru - počev od Velikog petka, zaključno sa drugim danom Vaskrsa (katolici - od 18. aprila do 21. aprila 2025. godine; pravoslavni od 18. do 21. aprila 2025. godine).

**Član 9**

Godišnjim planom rada škola će utvrditi ekskurzije i vreme kada će nadoknaditi nastavne dane u kojima su ostvarene ekskurzije.

Ako je dan škole nastavni dan prema kalendaru, škola će taj dan nadoknaditi na način koji utvrdi godišnjim planom rada.

**Član 10**

Vreme saopštavanja uspeha učenika i podele đačkih knjižica na kraju prvog polugodišta, škola utvrđuje godišnjim planom rada, u skladu sa ovim pravilnikom.

Vreme podele svedočanstava, kao i vreme podele diploma, škola utvrđuje godišnjim planom rada, u skladu sa ovim pravilnikom.

Svečana podela đačkih knjižica, odnosno svedočanstava, učenicima od prvog do sedmog razreda, na kraju drugog polugodišta, obaviće se u subotu, 28. juna 2025. godine, najkasnije do srede, 2. jula 2025. godine.

Svečana podela svedočanstava, učenicima osmog razreda, na kraju drugog polugodišta, obaviće se u periodu ne dužem od sedam dana od završetka nastavne godine.

Saopštavanje uspeha učenika muzičke i baletske škole na kraju drugog polugodišta i podela svedočanstava i diploma obaviće se u skladu sa godišnjim planom rada škole, u skladu sa ovim pravilnikom.

**Član 11**

Učenici osmog razreda polagaće probni završni ispit u petak, 25. aprila 2025. godine, a završni ispit u ponedeljak, 23. juna 2025. godine, u utorak, 24. juna 2025. godine i u sredu, 25. juna 2025. godine.

Prijemni ispiti za upis u srednju školu, i to u: umetničku školu odnosno obrazovni profil u oblasti umetnosti, odeljenje za učenike sa posebnim sposobnostima, školu u kojoj se deo nastave ostvaruje na stranom jeziku i školu za talentovane učenike, polagaće se od 9. do 18. maja 2025. godine, u skladu sa podzakonskim aktom kojim je uređen upis učenika u srednju školu.

Prijemni ispit za upis u Srednju školu unutrašnjih poslova "Jakov Nenadović" obaviće se u skladu sa podzakonskim aktom kojim je uređen upis učenika u srednju školu.

**Član 12**

Tabelarni pregled kalendara obrazovno-vaspitnog rada osnovne škole za školsku 2024/2025. godinu odštampan je uz ovaj pravilnik i čini njegov sastavni deo.

**Član 13**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije - Prosvetnom glasniku".

***Samostalni član Pravilnika o izmenama   
Pravilnika o kalendaru obrazovno-vaspitnog rada osnovne škole za školsku 2024/2025. godinu***

*("Sl. glasnik RS - Prosvetni glasnik", br. 14/2024)*

**Član 5**

Ovaj pravilnik stupa na snagu danom objavljivanja u "Službenom glasniku RS - Prosvetnom glasniku".

***Samostalni član Pravilnika o izmeni  
Pravilnika o kalendaru obrazovno-vaspitnog rada osnovne škole za školsku 2024/2025. godinu***

*("Sl. glasnik RS - Prosvetni glasnik", br. 2/2025)*

**Član 3**

Ovaj pravilnik stupa na snagu danom osmog dana od dana objavljivanja u "Službenom glasniku Republike Srbije - Prosvetnom glasniku".

***Samostalni član Pravilnika o izmeni i dopunama  
Pravilnika o kalendaru obrazovno-vaspitnog rada osnovne škole za školsku 2024/2025. godinu***

*("Sl. glasnik RS - Prosvetni glasnik", br. 4/2025)*

**Član 6**

Ovaj pravilnik stupa na snagu narednog dana od dana objavljivanja u "Službenom glasniku Republike Srbije - Prosvetnom glasniku".

**TABELARNI PREGLED KALENDARA OBRAZOVNO-VASPITNOG RADA  
OSNOVNE ŠKOLE ZA ŠKOLSKU 2024/2025. GODINU**

